Bus slaan om op pad van begrafnisDie bus het op pad terug van ‘n begrafnis naby Durban omgeslaan. (Foto: Rusa) Meer as 50 mense is beseer toe die bestuurder van ŉ bus Sondagmiddag beheer oor die voertuig verloor en dit in ŉ pad in Durban omgeslaan het. Die bus, met 68 passasiers, was op pad terug van ŉ begrafnis toe dit op die Isibanisezwe-pad buite die Waterloo-sportsentrum omgeslaan het. Lede van Reaction Unit SA (Rusa) is omtrent 16:14 na die toneel ontbied, waar hulle die bus op sy sy aangetref het. Lede van Rusa en omstanders het toe begin om dié mense wat in die wrak vasgekeer was, te bevry. 53 Mense is beseer toe die bus op pad terug van ‘n begrafnis omgeslaan het. (Foto: Rusa) Volgens Shawn Herbst, woordvoerder van Netcare 911 wat ook op die toneel was, het 53 passasiers geringe tot ernstige beserings opgedoen. “Alle pasiënte is op die toneel behandel en toe na ŉ nabygeleë hospitaal geneem vir verdere behandeling.” Volgens Rusa het die bus vriende en familie vanaf ŉ oorledene se begrafnis in Buffelsdraai vervoer, toe dit omgeslaan het. Die bestuurder het glo van die toneel gevlug.